Kaapstad wil onwettige byeenkomste vasvatArgieffoto (Foto: Free-Photos/Pixabay) Stad Kaapstad sal oor die volgende paar weke sy bedrywighede verskerp om in te gryp by onwettige byeenkomste. Die byeenkomste-departement het die afgelope vyf maande 49 ongemagtigde byeenkomste geïdentifiseer deur sosiale media en wenke aan die kantoor. Die kantoor, wat permitte vir byeenkomste uitreik, het ŉ waarskuwingsbrief aan alle organiseerders gestuur. Agt van dié organiseerders het later aansoek gedoen om ŉ permit te bekom, terwyl vyf besluit het om eerder die onwettige geleentheid te kanselleer. Tydens ŉ perseel-inspeksie in Junie by ŉ venue in Soutrivier het ŉ organiseerder ŉ byeenkoms gehou sonder ŉ permit. Hy is aangehou en met R3 500 beboet vir oortreding van die Rampbestuurwet en verkope van alkohol sonder ŉ dranklisensie. Nóg ŉ organiseerder is in Maart met R4 000 beboet toe ŉ ongemagtigde geleentheid in die middestad gehou is. JP Smith, burgemeesterskomiteelid vir veiligheid en sekuriteit, sê die byeenkomste-kantoor ontvang deurlopend klagtes oor onwettige byeenkomste. “Dit is belangrik dat ons ons wetstoepassingsbedrywighede moet opskerp teen hierdie onwettige byeenkomste. Dit is veral nou belangrik waar ons van die pandemie probeer herstel om dié superverspreider-byeenkomste hok te slaan.” Smith sê nóg ŉ probleem met die onwettige byeenkomste is dat dit ŉ teelaarde is vir ander onwettige aktiwiteit soos dwelmmisbruik, geweld en seksuele aanranding. “Ons wil nie die ondernemings sluit nie, maar ons wil hê mense moet aan die reëls en regulasies voldoen en die stad se inwoners moet weet dat hulle veilig sal wees as hulle ŉ geleentheid bywoon.” Cape Town Etc. het die afgelope week berig van ŉ vrou wat haar storie in ŉ anonieme plasing op Instagram gedeel het. Die vrou beskryf ŉ aand by ŉ onwettige partytjie in Woodstock wat plaasgevind het ondanks Covid-19-regulasies. Die vrou is na bewering verlede Saterdag by die byeenkoms, wat tussen 22:00 en 04:00 gehou is, verkrag. “Onwettige partytjies sal nie die polisie bel as iets gebeur nie. Onwettige partytjies sal nie [kringtelevisie beeldmateriaal] hê van dit wat gebeur nie om hulleself te beskerm,” het die vrou gesê. Smith sê die byeenkomste-departement het protokol ontwikkel om veilige geleenthede te hou tydens Covid-19. Dit bied riglyne aan organiseerders oor die protokol wat gevolg moet word om byeenkomste tydens die pandemie te hou en ŉ permit te bekom. Die protokoldokument is op die stad se webwerf beskikbaar. Die protokol geld tydens alle vlakke van die ramptoestand. As jy bewus is van ŉ onwettige byeenkoms, op ŉ advertensie afkom van ŉ onwettige byeenkoms of enigiets van ŉ onwettige byeenkoms te hore kom, stuur ŉ e-pos aan [email protected] of skakel die departement se kantoor by 021 417 4035.